Къуныжь Рустам командэ къыхэхам ирагъэблагъэ
Урысейм и Кубокыр грэпплингымкIэ къэхьыным ехьэлIа зэпеуэ иджыблагъэ Мэзкуу къалэм щызэхэтащ. Абы екIуу зыкъыщигъэлъэгъуащ «Гладиатор» спорт клубым и гъэсэн Къуныжь Рустам.
Cпортым и уардэунэм, Ярыгин Иван и цIэр зезыхьэм, щызэхуэсат ди къэралым и щIыналъэ куэдым къикIа спортсмен нэхъ лъэрызехьэхэр. И зэIущIэхэр фIы дыдэу езыгъэжьа ди лъэпкъэгъум и хьэрхуэрэгъухэм шэч къызытумыхьэн текIуэныгъэ къафIихьурэ финалым нэсащ. Зи хьэлъагъыр килограмм 93-м нэблагъэхэм я кIэух зэIущIэм адыгэ щIалэр очко бжыгъэкIэ япэ щищат, арщхьэкIэ абы къыпэщIэта дагъыстэн бэнакIуэм Къуныжьым и пщэр пиубыдыкIри, зимыту хъуакъым. Рустам дыжьын медалыр къылъысащ.
«Зэхьэзэхуэм къыщигъэлъэгъуа зэфIэкI лъагэм ипкъ иткIэ Къуныжь Рустам Урысейм грэпплингымкIэ и командэ къыхэхам хагъэхьащ. Абы зыкъыщигъэлъэгъуэнущ илъэс къакIуэ екIуэкIыну дунейпсо зэпеуэхэм», — жиIащ «Гладиатор» спорт клубым и президент АфэщIагъуэ Мартин.
ЖЫЛАСЭ Замир.
